b'\n_START_ARTICLE_\nPark Chung-hee\n_START_SECTION_\nBaggrund og milit\xc3\xa6r karri\xc3\xa8re\n_START_PARAGRAPH_\nPark Chung-hee blev f\xc3\xb8dt den 30. september 1917 i byen Gumi i provinsen Nord-Gyeongsang under Japans kolonisering af Korea. Hans japanske navn var Takagi Masao (japansk: \xe9\xab\x98\xe6\x9c\xa8\xe6\xad\xa3\xe9\x9b\x84). Han var s\xc3\xb8n af Park Seong Bin og Baek Nam Hui, som var henholdsvis 46 og 45 \xc3\xa5r gamle ved s\xc3\xb8nnens f\xc3\xb8dsel, og var den yngste s\xc3\xb8n i en s\xc3\xb8skendeflok p\xc3\xa5 seks. Familien var en ordin\xc3\xa6r og lidet betydningsfuld del af Goryeong Bak-klanen og levede en tilv\xc3\xa6relse som fattige landbrugere. Park Chung-hee var troende buddhist._NEWLINE_Park Chung-hee blev i 1932 optaget som student ved l\xc3\xa6rerseminaret i Daegu, for at blive folkeskolel\xc3\xa6rer. Efter fem \xc3\xa5rs studier bestod han i 1937 eksamen med topkarakterer. Hans ungdoms\xc3\xa5r faldt sammen med Japans invasion af Kina, som begyndte med Mukden-episoden i 1931 og kulminerede med udbruddet af den anden kinesisk-japanske krig i 1937. Efter studierne underviste Park i flere \xc3\xa5r i Mungyeong, hvor skolen nu er bevaret som et museum._NEWLINE_I april 1940 blev Park immatrikuleret ved Manchukuos kejserlige arm\xc3\xa9s akademi i Manchukuo, og han fuldf\xc3\xb8rte sin milit\xc3\xa6re uddannelse med topkarakterer i 1942. Han blev umiddelbart udvalgt til officerskursus ved Japans kejserlige arm\xc3\xa9s krigsskole i Japan. Efter at v\xc3\xa6re blevet den tredje bedste elev i sin klasse blev han forfremmet til l\xc3\xb8jtnant i Manchukuos kejserlige arm\xc3\xa9s 8. infanteridivision, hvor han var tjenesteg\xc3\xb8rende i resten af 2. verdenskrig._NEWLINE_Efter krigen fortsatte han som officer i det sydkoreanske milit\xc3\xa6r. Han blev udvist fra milit\xc3\xa6ret i 1948, da han blev anklaget for at have deltaget i en kommunistisk celle. Sk\xc3\xb8nt Park var medlem af Sydkoreas arbejderparti p\xc3\xa5 dette tidspunkt, blev der aldrig fundet bevis for nogen deltagelse i en s\xc3\xa5dan celle i milit\xc3\xa6ret. Under Koreakrigen blev han genoptaget i milit\xc3\xa6ret og blev ekspert i logistik. Han fik et \xc3\xa5rs amerikansk specialtr\xc3\xa6ning ved Fort Sill i Oklahoma. Park steg j\xc3\xa6vnt i graderne i Sydkoreas h\xc3\xa6r og blev til sidst udn\xc3\xa6vnt til generall\xc3\xb8jtnant i for\xc3\xa5ret 1961._NEWLINE_Park giftede sig i 1937 med Kim Ho Nam, men \xc3\xa6gteskabet blev siden opl\xc3\xb8st i 1949. De fik datteren Park Jae Ok sammen. I 1950 giftede han sig med Yuk Young Soo, som han fik d\xc3\xb8trene Park Geun-hye (f\xc3\xb8dt 1952), Park Seo Yeong (f\xc3\xb8dt 1954) og s\xc3\xb8nnen Park Ji Nan (f\xc3\xb8dt 1958) med. I et attentat mod \xc3\xa6gtef\xc3\xa6llen i 1974 blev Yuk ramt ved et uheld og d\xc3\xb8de senere samme dag, mens Park var uskadt. Parrets \xc3\xa6ldste datter, Park Geun-hye, blev valgt til landets f\xc3\xb8rste kvindelige pr\xc3\xa6sident i 2012.\n_START_SECTION_\nVej til magten\n_START_PARAGRAPH_\nSydkoreas f\xc3\xb8rste pr\xc3\xa6sident, Syngman Rhee, blev tvunget til at g\xc3\xa5 af den 26. april 1960. Dette var en direkte konsekvens af en studenterledet opstand mod det autorit\xc3\xa6re styre den 19. april, den s\xc3\xa5kaldte Aprilrevolution. Et nyt regime blev indsat den 13. august, men dette blev blot en kortvarig periode med parlamentarisk styre i Sydkorea med pr\xc3\xa6sident Yun Bo-seon som en marionet. Den virkelige magt l\xc3\xa5 hos statsminister Chang Myon. Yun og Chang fulgte ikke viljen hos flertallet i Koreas demokratiske parti og var ikke enige om sammens\xc3\xa6tningen af regeringen. Chang fors\xc3\xb8gte at holde den vaklende koalitionsregering samlet ved at lave \xc3\xa6ndringer i dens sammens\xc3\xa6tning tre gange p\xc3\xa5 fem m\xc3\xa5neder._NEWLINE_I mellemtiden k\xc3\xa6mpede myndighederne med en \xc3\xb8konomi, som havde v\xc3\xa6ret d\xc3\xa5rligt ledet i \xc3\xa5revis, korruption i statsapparatet og fortsat demonstrerende studenter. Inflationen var h\xc3\xb8j, og arbejdsl\xc3\xb8sheden l\xc3\xa5 over 23\xc2\xa0%. Studenterne trak j\xc3\xa6vnlig ud i gaderne med krav om politiske og \xc3\xb8konomiske reformer. Lov og orden blev ikke opretholdt, efter som politiet k\xc3\xa6mpede med sin indre justits og havde mistet offentlighedens respekt efter mange \xc3\xa5r som pr\xc3\xa6sident Rhees redskab. En tilsyneladende handlingslammelse gjorde ogs\xc3\xa5, at Koreas demokratiske parti mistede st\xc3\xb8tte i opinionen._NEWLINE_Sydkoreas h\xc3\xa6r var en av verdens st\xc3\xb8rste i samtiden med 600.000 soldater, og man oplevede en omfattende fraktionsdannelse. Yngre officerer opponerede mod \xc3\xa6ldre officerer, som de mente var bundet af partipolitik. Modviljen blev ikke d\xc3\xa6mpet af en konsolidering af magten blandt de \xc3\xa6ldre officerer efter Koreakrigen. Fraktionerne var ogs\xc3\xa5 knyttede til regionale skillelinjer og de ulige milit\xc3\xa6rakademier i Japan, Manchuriet og Korea. Som ung officer af h\xc3\xb8j rang og med baggrund fra alle de tre milit\xc3\xa6rakademier fik Park et unikt udgangspunkt for at danne en alliance af kupmagere. H\xc3\xb8sten 1960 gik en gruppe oberster under ledelse af Kim Jong Pil sammen om at kr\xc3\xa6ve forsvarslederens afgang og fik indsatt en ligesindet, generall\xc3\xb8jtnant Chang Do Yong._NEWLINE_Den 16. maj 1961 ledede Park et milit\xc3\xa6rkup, som i det store og hele blev godt modtaget af en befolkning, som var tr\xc3\xa6t af politisk kaos. Mens statsminister Chang gjorde modstand mod kuppet, stillede pr\xc3\xa6sident Yun sig ved milit\xc3\xa6rjuntaens side og forlangte, at de amerikanske og hjemlige styrker lod kupmagerne overtage magten. For at forhindre et modkup samt fjerne alle potentielle fjender blev Det koreanske efterretningsv\xc3\xa6sen () etableret den 19. juni. Efterretningsv\xc3\xa6senet fik ikke kun myndighed til at foretage efterforskning men ogs\xc3\xa5 til at arrestere og f\xc3\xa6ngsle. Efterretningsv\xc3\xa6senet udvidede sin magt til \xc3\xb8konomiske og udenrigspolitiske sp\xc3\xb8rgsm\xc3\xa5l under sin f\xc3\xb8rste direkt\xc3\xb8r, oberst Kim Jong-pil, en sl\xc3\xa6gtning til Park og en af de oprindelige planl\xc3\xa6ggere af kuppet._NEWLINE_Pr\xc3\xa6sident Yun fortsatte i sin stilling for at sikre regimet legitimitet, men gik af den 24. marts 1962. Park var viceformand i Det \xc3\xb8verste r\xc3\xa5d for national genopbygning fra 16. maj 1961 og overtog som formand efter forsvarschef Chang Do Yong den 3. juli samme \xc3\xa5r, og sad s\xc3\xa5ledes med den reelle magt. Efter Yuns fratr\xc3\xa6den blev han fungerende pr\xc3\xa6sident og forfremmet til general. Park var ogs\xc3\xa5 statsminister fra den 18. juni til den 10. juli 1962. Efter p\xc3\xa5trykninger fra USA og pr\xc3\xa6sident John F. Kennedy sagde Park sig villig til at genindf\xc3\xb8re civilt styre. Som kandidat for det nydannede demokratisk-republikanske parti vandt Park en kneben sejr over Yun, kandidat for Civilstyrepartiet, og tiltr\xc3\xa5dte som pr\xc3\xa6sident den 17. december 1963. Park blev genvalgt i 1967, da han igen slog Yun med en kneben sejr.\n_START_SECTION_\nMagtmidler\n_START_PARAGRAPH_\nGrundloven af 1963 tillod ikke pr\xc3\xa6sidenten at sidde l\xc3\xa6ngere end to perioder sammenh\xc3\xa6ngende, og Park Chung-hee udtalte i 1967, at han ville g\xc3\xa5 af fire \xc3\xa5r senere, men fik \xc3\xa6ndret grundloven. Ved pr\xc3\xa6sidentvalget i 1971 blev Park udfordret af den senere pr\xc3\xa6sident Kim Dae Jung. Valgkampen var problematisk, Park blev beskyldt for valgfusk, og Kim fik til sidst 46\xc2\xa0% af stemmerne. Gyldigheden af Parks knappe valgsejr er fortsat omdiskuteret. Efter valget erkl\xc3\xa6rede Park undtagelsestilstand grundet de uroligheder, som herskede internationalt._NEWLINE_I oktober 1972 afsatte han nationalforsamlingen og tilsidesatte grundloven. I december blev en ny grundlov vedtaget, og i praksis legitimerede den hans diktatur. Tr\xc3\xa6kket var inspireret af Ferdinand E. Marcos p\xc3\xa5 Filippinerne. Park frygtede Kim Dae Jungs politiske potentiale og \xc3\xa6ndrede valgsystemet s\xc3\xa5ledes, at den siddende pr\xc3\xa6sident kunne f\xc3\xa5 kontrol over et indirekte valg, og Park blev uden modkandidat valgt til pr\xc3\xa6sident for seks\xc3\xa5rsperioder i 1972 og 1978._NEWLINE_Foruden afskaffelse af valgdemokratiet tog Park midler som undtagelsestilstand og krigslove i brug. Ytringsfriheden blev regelm\xc3\xa6ssigt indskr\xc3\xa6nket, og pressen var st\xc3\xa6rkt censureret. Imod den politiske opposition brugte regimet vold, trusler, f\xc3\xa6ngslinger, tortur og tillige likvideringer. Han ud\xc3\xb8vede ogs\xc3\xa5 kontrol over universiteterne og retsv\xc3\xa6senet. Park h\xc3\xa6vdede, at alle tiltagene var n\xc3\xb8dvendige for at bek\xc3\xa6mpe kommunismen._NEWLINE_I takt med Parks stadigt mere autorit\xc3\xa6re lederstil forekom demonstrationer, s\xc3\xa6rlig i slutningen af 1970-\xc3\xa5rene. En demonstration, som virkelig sv\xc3\xa6kkede Parks popularitet, var den s\xc3\xa5kaldte Pu-Ma-opstand. Den 16. oktober 1979 demonstrerende studenter i Busan mod diktaturet og indtog bygaderne. Der var sammenst\xc3\xb8d mellem studenter og opr\xc3\xb8rspoliti hele dagen, og samme aften samlede omkring 50.000 mennesker sig foran byens r\xc3\xa5dhus. Efter, at flere offentlige kontorer var blevet angrebet, og rundt 400 demonstranter arresterede, tog myndighederne krigslove i brug i Busan den 18. oktober. Samme dag spredte protesterne sig til Masan. Tilsammen demonstrerede omkring 10.000, mest studenter og arbejdere, mod regimet. De angreb politistationen og Det demokratisk-republikanske partis kontorer i byen, og myndighederne indf\xc3\xb8rte portforbud.\n_START_SECTION_\n\xc3\x98konomisk politik\n_START_PARAGRAPH_\nPark var central i arbejdet med at genrejse den sydkoreanske \xc3\xb8konomi gennem eksportorienteret industrialisering. Rhees \xc3\xb8konomiske politik havde i h\xc3\xb8j grad v\xc3\xa6ret funderet p\xc3\xa5 import. Da Park kom til magten i 1961, var Sydkoreas bruttonationalprodukt per indbygger blot 72 amerikanske dollar. Nordkorea havde det \xc3\xb8konomiske og milit\xc3\xa6re overtag p\xc3\xa5 sit naboland i syd. Nordkoreas v\xc3\xa6kst skyldtes i h\xc3\xb8j grad kraftv\xc3\xa6rker og kemiske anl\xc3\xa6g, som var blevet opf\xc3\xb8rte af japanerne f\xc3\xb8r 2. verdenskrig, men ogs\xc3\xa5 den \xc3\xb8konomiske, tekniske og finansielle bistand, som landet fik fra andre kommuniststater, s\xc3\xa5som Sovjetunionen, \xc3\x98sttyskland, Polen og Folkerepublikken Kina._NEWLINE_Som soldat havde Park observeret virkningerne af japanske investeringer i infrastruktur og tungindustri i Manchukuo. Han s\xc3\xb8gte at tiltr\xc3\xa6kke japanske investeringer til Sydkorea og normaliserede det diplomatiske forhold mellem Sydkorea og Japan ved en gensidig aftale i 1965, Traktat om basisrelationer mellem Japan og Republikken Korea. M\xc3\xa5let var at udvikle \xc3\xb8konomien bort fra forbrugsvareproduktion og let industri til tung industri, kemisk industri og egenproduktion af varer, som kunne erstatte import._NEWLINE_Mange sydkoreanere satte sp\xc3\xb8rgsm\xc3\xa5lstegn ved Parks politik, som var ret upopul\xc3\xa6r grundet Japans tidligere bes\xc3\xa6ttelse af Korea. Blandt m\xc3\xa5lene, som Park satte for infrastrukturen, var, at alle dele af landet skulle kunne n\xc3\xa5s p\xc3\xa5 \xc3\xa9n dagsrejse, hvilket vakte international opm\xc3\xa6rksomhed, og den strategisk vigtige motorvej mellem Seoul og Busan blev et led i dette. Han igangsatte ogs\xc3\xa5 store d\xc3\xa6mnings- og reguleringsprojekter i tilknytning til st\xc3\xb8rre floder i landet. Det fremmeste eksempel p\xc3\xa5 en vellykket, statsejet virksomhed initieret af Park er st\xc3\xa5lgiganten POSCO, som blev etableret i 1968. En tidligere kollega af Park fra milit\xc3\xa6ret, Park Tae Joon, blev sat til at lede virksomheden._NEWLINE_Park lykkedes med sin strategi og tiltrak japansk kapital og teknologi samtidig, som landet modtog amerikansk bistand. Sydkoreas tungindustri og infrastruktur blev bragt p\xc3\xa5 fode p\xc3\xa5 bem\xc3\xa6rkelsesv\xc3\xa6rdig kort tid. Regeringens industripolitik opmuntrede til nye investeringer, og de familieejede industrikonglomerater, chaebolerne (), blev garanterede l\xc3\xa5n. P\xc3\xa5 denne m\xc3\xa5de fik chaebolerne en n\xc3\xb8glerolle i udviklingen af nye industrier, markeder og eksportrettet produktion._NEWLINE_Regeringen var afh\xc3\xa6ngig af chaebolernes ideer, ledere og produktionskapacitet. Park havde anklaget mange ledere i n\xc3\xa6ringslivet for korruption, da han kom til magten, men disse endte med at betale en bod til myndighederne s\xc3\xa5ledes, at samarbejdet mellem n\xc3\xa6ringsliv og regering kunne forts\xc3\xa6tte. Eksportv\xc3\xa6rdien voksede fra 100 millioner amerikanske dollar i 1964 til 10 milliarder i 1977. En bivirkning af den \xc3\xb8konomiske politik var en tilsvarende udvikling af monopoler og oligarker, og man fik en koncentration af magt og \xc3\xb8konomiske ressourcer p\xc3\xa5 f\xc3\xa5 selskaber. Under Park blev b\xc3\xa5de Handels- og industriministeriet, Finansministeriet og R\xc3\xa5det for \xc3\xb8konomisk planl\xc3\xa6gning oprettede.\n_START_SECTION_\nUdenrigspolitik\n_START_PARAGRAPH_\nAnti-japanske holdninger var h\xc3\xb8jst udbredte i befolkningen. Traktat om basisrelationer mellem Japan og Republikken Korea af 1965 m\xc3\xb8dte derfor modvilje, og Park blev kritiseret for ikke at kr\xc3\xa6ve kompensation for fortidens overgreb mod enkeltpersoner. Sydkorea modtog 800 millioner amerikanske dollar i garantier og l\xc3\xa5n som kompensation. I 1960-erne holdt Park flere taler, hvor han anklagede Den britisk-japanske alliance af 1902 og Det britiske imperium generelt for at v\xc3\xa6re \xc3\xa5rsag til Japans okkupation af Korea._NEWLINE_P\xc3\xa5 foresp\xc3\xb8rgsel fra USA sendte Parks regering omkring 320.000 sydkoreanske soldater til Vietnamkrigen, hvor de k\xc3\xa6mpede p\xc3\xa5 amerikansk og sydvietnamesisk side. Det sydkoreanske landkontingent var det n\xc3\xa6st st\xc3\xb8rste, kun overg\xc3\xa5et af det amerikanske. Parks begrundelse for det milit\xc3\xa6re bidrag var at varetage den milit\xc3\xa6re alliance med USA, forhindre videre udbredelse af kommunismen i \xc3\x98stasien, samt styrke Sydkoreas internationale omd\xc3\xb8mme. Dette var ogs\xc3\xa5 i tr\xc3\xa5d med dominoteorien._NEWLINE_Da nationalforsamlingen vedtog at sende et st\xc3\xb8rre milit\xc3\xa6rt bidrag i januar 1965, udtalte Park, at det var "p\xc3\xa5 tide for Sydkorea at g\xc3\xa5 v\xc3\xa6k fra en passiv position, hvor man modtager hj\xc3\xa6lp eller oplever indblanding udefra, og indtage en rolle, hvor man tager ansvar i store internationale sp\xc3\xb8rgsm\xc3\xa5l." Sydkoreanere i tjeneste i Vietnam blev l\xc3\xb8nnede af USA, og l\xc3\xb8nningerne blev sendt tilbage til Sydkorea som migrantoverf\xc3\xb8ringer. Som modydelse for det milit\xc3\xa6re bidraget fik Sydkorea ogs\xc3\xa5 flere milliarder dollar i overf\xc3\xb8rsler, l\xc3\xa5n, subsidier, teknologi og markedsfordele fra USA under pr\xc3\xa6sidenterne Lyndon B. Johnson og Richard Nixon._NEWLINE_For amerikanerne fremstod Park ikke som den mest p\xc3\xa5lidelige allierede, efter som hans agenda var formet af Sydkoreas behov til enhver tid, ikke ideologiske sp\xc3\xb8rgsm\xc3\xa5l som menneskerettigheder eller frihandel. Hans behandling af politisk opposition blev f\xc3\xb8lgelig et diplomatisk problem. Han var ukendt for amerikanerne, da han tog magten i 1961, og hans japanske milit\xc3\xa6re baggrund og angivelige kommunistiske forbindelser var ikke videre tillidsv\xc3\xa6kkende. Park var p\xc3\xa5 sin side drevet af en st\xc3\xa6rk patriotisme og havde en dybt indprentet skepsis mod udl\xc3\xa6ndinge.\n_START_SECTION_\nAttentat og d\xc3\xb8d\n_START_PARAGRAPH_\nHan blev fors\xc3\xb8gt dr\xc3\xa6bt af nordkoreanske agenter den 21. januar 1968 og 15. august 1974. Ved den f\xc3\xb8rste anledning blev attentatet afv\xc3\xa6rget, men det kostede 29 nordkoreanere, 26 sydkoreanere og 4 amerikanere livet. I 1974 holdt Park en tale i nationalteateret, og en formodet nordkoreansk agent, Mun Se Gwang, l\xc3\xb8snede skud fra f\xc3\xb8rste r\xc3\xa6kke. Park blev ikke ramt, men hans kone, Yuk Young-soo, og en korpige blev ramt ved et uheld og d\xc3\xb8de samme dag. Park fortsatte sin tale, mens hans d\xc3\xb8ende kone blev b\xc3\xa5ret v\xc3\xa6k fra scenen. Han udtalte senere, at han ofte havde t\xc3\xa6nkt p\xc3\xa5, at \xc3\xa6gtef\xc3\xa6llen kunne have v\xc3\xa6ret i live, dersom han ikke havde stillet op til genvalg i 1971._NEWLINE_Den 26. oktober 1979 blev Park skudt og dr\xc3\xa6bt af generall\xc3\xb8jtnant Kim Jae Kyu, direkt\xc3\xb8r for efterretningstjenesten. Kim h\xc3\xa6vdede, at Park var en hindring for demokrati, og at drabet var beg\xc3\xa5et i patriotisk henseende. Efter, at Kim havde skudt pr\xc3\xa6sidenten og chefen for hans livvagter, dr\xc3\xa6bte Kims agenter yderligere fire af pr\xc3\xa6sidentens livvagter f\xc3\xb8r, at gruppen blev standset. Episoden bliver vanligvis anset som enten en spontan handling af personlig karakter eller som en del af et planlagt kup fra efterretningstjenestens side. Kim blev d\xc3\xb8mt til d\xc3\xb8den for drabet og blev h\xc3\xa6ngt den 24. maj 1980._NEWLINE_Park Chung-hee er gravlagt p\xc3\xa5 Seoul nationale kirkeg\xc3\xa5rd ((koreansk)).'